چخانسوري: ولسمشر له هند نه پوځي مرستې نه غواړي
افغان ولسمشر محمد اشرف غني د دو ورځو لپاره هند ته تللی دی. هغه په لومړۍ ورځ د هند له لومړي وزیر نریندرا مودي او نورو لوړ پوړیو چارواکو سره ولیدل.
هند ته د افغان ولسمشر محمد اشرف غني د سفر په لمړۍ ورځ د هند حکومت اعلان وکړ چې له افغانستان سره به یو میلیارد ډالره بلاعوضه مرسته وکړي. د ولسمشر غني ویاند محمد هارون چخانسوري وايي چې دغه مرستې به په پرمختیايي برخو کې لګول کیږي او په خبره یې د ولسمشر غني د سفر په اجنډا کې د پوځي مرستو خبره شامله نه ده. ښاغلي چخانسوري امریکا غږ اشنا ته وویل، چې د هند یو میلیارد ډالر مرسته به په څلورو کلونو کې د افغانستان په پرمختیايي پروژو، پوهنې او روزونې، ساینس او تکنالوژۍ او داسې نورو برخو کې ولګول شي. ښاغلي چخانسوري وویل چې افغان حکومت به د دغو مرستو د لګولو د څرنګوالي لپاره ډېر ژر پلانونه جوړ کړي. دا په داسې حال کې ده چې هند د افغانستان لپاره په راتلونکو دوو کلونو کې ۱۰۰۰ تحصیلي بورسونه هم اعلان کړي دي. د ولسمشر ویاند وویل چې کابل له نوي ډیلي نه غواړي چې دا وارې په تحصیلي بورسونو کې مسلکي بورسونه هم شامل کړي. محمد هارون چخانسوري هند د افغانستان قوي ملګری یاد کړ او ویې ویل چې له ډیلي سره د کابل کلکه ملګرتیا له نورو هېوادونو او په خاص ډول له پاکستان سره د دښمنۍ او خرابو اړیکو په مانا نه ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.